Лъэпкъ проектым и фIыгъэкIэ Къэбэрдей-Балъкъэрым щагъэуващ Т.7 лIэужьыгъуэм хуэдэ светофорыщIэу 50
«ФIагъ лъагэ зиIэ автомобиль гъуэгу шынагъуэншэхэр» лъэпкъ проектым и къалэн нэхъыщхьэхэм ящыщщ гъуэгухэм бэIутIэIу къыщымыхъуныр къыщызэгъэпэщыныр.
Лъэпкъ проектым зэрыщыубзыхуам тету, Къэбэрдей-Балъкъэрым и щIыналъэ гъуэгухэм иIэ лъэс зэпрыкIыпIэхэм деж щагъэув Т.7 лIэужьыгъуэм хуэдэ светофорыщIэхэр. А Iэмэпсымэхэм тет индикаторхэм, рулым дэсыр лъэс зэпрыкIыпIэм иджыри пэжыжьэми, гу лърагъатэ абдежым щысакъын зэрыхуейм, Iэмал ират машинэм и хуабжьагъыр абы триухуэну, апхуэдэ щIыкIэкIи шынагъуэншагъэр къызэрагъэпэщ. Т.7 светофорхэр упIэрапIэурэ шоферым хъыбар ирагъащIэ и хуабжьагъыр игъэмэщIэн зэрыхуеймкIэ. Ахэр икъукIэ сэбэпщ махуэми жэщми. Автомобиль куэд щызэблэкI щIыпIэхэм иджырей Iэмэпсымэхэр щыгъэувыным хэпщIыкIыу егъэмащIэ гъуэгу транспорт къэхъукъащIэхэр.
Республикэм и щIыналъэ псоми я еджапIэхэмрэ зи школ кIуэгъуэ мыхъуа цIыкIухэм щакIэлъыплъ IуэхущIапIэхэм деж хуэзэ лъэс зекIуапIэ псоми щыфIадзащ щыIэ мардэщIэхэм изагъэ, щIыпIэхэр къызэрагъэнэху уэздыгъэхэр.
КъБР-м и щIыналъэм псори зэхэту лъэс зэпрыкIыпIэ 50 щащIащ, машинэхэр зэрызекIуэ хуабжьагъыр ягъэмэщIэным езыгъэувалIэ пэнтх цIыкIухэр иIэу, индикаторыщIэхэмкIэ лажьэ светофор щыфIэдзауэ.
Илъэсым и кIэ пщIондэ иджыри ящIыну я мурадщ апхуэдэ лъэс зэпрыкIыпIэ 87-рэ.
КъБР-м и Iэтащхьэмрэ Правительствэмрэ
я пресс-IуэхущIапIэ.
